IZVEDBENI SKLEP KOMISIJE (EU) 2020/1179

z dne 6. avgusta 2020

o spremembi Priloge I k Odločbi 2009/177/ES glede statusa province Åland na Finskem v zvezi s programom za nadziranje virusne hemoragične septikemije (VHS), statusa Estonije v zvezi s programom za nadziranje in izkoreninjenje virusne hemoragične septikemije (VHS) in infekciozne hematopoetske nekroze (IHN), statusa Hrvaške v zvezi z boleznijo, ki jo povzroča Koi herpes virus (KHV), in statusa nekaterih območij v Združenem kraljestvu v zvezi z okužbo z Bonamia ostreae

(notificirano pod dokumentarno številko C(2020) 5303)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) ter zlasti člena 44(1)(2) in člena 53(3) Direktive, v povezavi s členom 131 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (2),

ob upoštevanju naslednjega:

(1) Priloga I k Odločbi Komisije 2009/177/ES (3) določa seznam držav članic, območij in kompartmentov, za katere se uporabljajo odobreni programi za nadziranje ali izkoreninjenje nekaterih bolezni, navedenih v delu II Priloge IV k Direktivi 2006/88/ES, ali ki so bili razglašeni za proste teh bolezni.

(2) Pristojni organ Finske je obvestil Komisijo, da je v skladu s svojim tekočim programom za virusno hemoragično septikemijo (VHS) v provinci Åland izpolnil vse ukrepe za izkoreninjenje bolezni in začel naknadne ukrepe za nadziranje bolezni, da bi bila provinca razglašena za območje brez bolezni. Zato bi bilo treba provinco Åland črtati iz dela B Priloge I k Odločbi 2009/177/ES in jo namesto tega navesti v delu A navedene priloge, saj se zanjo uporablja odobren program za nadziranje.

(3) Pristojni organ Estonije je Komisiji v odobritev predložil program za nadziranje in izkoreninjenje VHS in infekciozne hematopoetske nekroze (IHN) ter zaprosil, naj se območja, za katera se uporablja navedeni program, navedejo v Prilogi I k Odločbi 2009/177/ES.

(4) Območje v Estoniji, za katerega se uporabljajo ukrepi za nadziranje VHS in IHN, bi bilo treba navesti v delu A Priloge I k Odločbi 2009/177/ES, medtem ko bi bilo treba kompartment, okužen z IHN, za katerega se uporabljajo ukrepi za izkoreninjenje navedene bolezni, navesti v delu B Priloge I k Odločbi 2009/177/ES.

(5) Večina ozemlja Hrvaške je navedena v delu C Priloge I k Odločbi 2009/177/ES kot razglašeno za prosto bolezni, ki jo povzroča Koi herpes virus (KHV). Pristojni organ Hrvaške je obvestil Komisijo o več izbruhih KHV na geografskem območju, ki je trenutno na seznamu, in navedel, da bi mu bilo treba odvzeti status brez bolezni KHV. Zato bi bilo treba Hrvaško črtati z navedenega seznama.

(6) V skladu s členom 127(1) Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo se v prehodnem obdobju iz navedenega sporazuma za Združeno kraljestvo in v njem uporablja pravo Unije. To prehodno obdobje se bo izteklo 31. decembra 2020.

(7) Pristojni organ Združenega kraljestva je obvestil Komisijo o več izbruhih bolezni Bonamia ostreae na njegovem ozemlju, vključno z območji, ki so trenutno navedena v delu C Priloge I k Odločbi 2009/177/ES kot razglašena za prosta navedene bolezni, in navedel, da je navedenim območjem treba odvzeti status brez bolezni Bonamia ostreae. Zato bi bilo treba navedena območja črtati z navedenega seznama.

(8) Prilogo I k Odločbi 2009/177/ES bi bilo zato treba ustrezno spremeniti.

(9) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 V tabeli v delu A Priloge I k Odločbi 2009/177/ES se vrstice za virusno hemoragično septikemijo (VHS) in infekciozno hematopoetsko nekrozo (IHN) nadomestijo z naslednjim: Bolezen Država članica Oznaka ISO Geografska meja območja, za katero se uporablja program za nadziranje (država članica, območje ali kompartment) „Virusna hemoragična septikemija (VHS) Estonija EE Celotno ozemlje Finska FI Provinca Åland Infekciozna hematopoetska nekroza (IHN) Estonija EE Celotno ozemlje, razen kompartmenta, ki obsega ribogojnico Neli Elementi OÜ (odobritev št. 05/VV/KK01)“

Člen 2 Del B Priloge I k Odločbi 2009/177/ES se spremeni: (1) vnos za Finsko se črta iz vrstice za virusno hemoragično septikemijo (VHS); (2) vrstica za infekciozno hematopoetsko nekrozo (IHN) se nadomesti z naslednjim: Bolezen Država članica Oznaka ISO Geografska meja območja, za katerega se uporablja program za izkoreninjenje (država članica, območje ali kompartment) „Infekciozna hematopoetska nekroza (IHN) Estonija EE Kompartment, ki obsega ribogojnico Neli Elementi OÜ (odobritev št. 05/VV/KK01)“

Člen 3 V delu C Priloge I k Odločbi 2009/177/ES se vnos za Hrvaško črta iz vrstice za bolezen, ki jo povzroča Koi herpes virus (KHV).

Člen 4 V delu C Priloge I k Odločbi 2009/177/ES se vnos za Združeno kraljestvo v vrstici „Okužba z Bonamia ostreae“ v stolpcu „Geografska meja območja, prostega bolezni (država članica, območja ali kompartmenti)“ spremeni: (1) za Veliko Britanijo se kot točka 7 doda naslednja izjema: „The Dornoch Firth, območje z bibavičnimi vodami zahodno od črte, potegnjene od NH808873 do NH835857 (katastrska izmera po karti Landranger 1:50 000), do srednjega nivoja visoke vode;“; (2) za Veliko Britanijo se kot točka 8 doda naslednja izjema: „Lynn of Lorn, Loch Creran in Loch Etive, območje morskih voda jugovzhodno od otoka Lismore v krogu s polmerom 7 258 m od točke NM873391 (katastrska izmera po karti Landranger 1:50 000) in vključno z bibavičnimi vodami Loch Etive in Loch Creran do srednjega nivoja visoke vode.“; (3) črta se naslednje besedilo: „Obalno območje Jerseyja sestavljata bibavični pas in neposredno obalno območje med srednjim nivojem visoke vode na otoku Jersey in navidezno črto, potegnjeno tri morske milje od srednjega nivoja nizke vode na otoku Jersey. Območje je v Normandijsko-Bretonskem zalivu, na južni strani Rokavskega preliva.“

Člen 5 Ta sklep je naslovljen na države članice.

V Bruslju, 6. avgusta 2020 Za Komisijo Stela KIRIAKIDES Članica Komisije

(1) UL L 328, 24.11.2006, str. 14.

(2) UL L 29, 31.1.2020, str. 7.

(3) Odločba Komisije 2009/177/ES z dne 31. oktobra 2008 o izvajanju Direktive Sveta 2006/88/ES v zvezi s programi za nadziranje in izkoreninjenje ter statusom brez bolezni držav članic, območij in kompartmentov (UL L 63, 7.3.2009, str. 15).